588/2012

Ó höfðaði mál gegn L hf. til heimtu skuldar á grundvelli tveggja samninga við LÍ hf., forvera L hf., um stundarviðskipti með gjaldeyri sem fram fóru 8. október 2008, en uppgjörsdagur var 10. október sama ár. Hinn 7. október 2008 tók Fjármálaeftirlitið yfir vald hluthafafundar LÍ hf., vék stjórn hans frá og setti skilanefnd yfir bankann. Þá var eignum og skuldum LÍ hf. ráðstafað til nýs banka, sem síðar varð L hf., með ákvörðun Fjármálaeftirlitsins 9. október sama ár sem breytt var 12. og 19. sama mánaðar. Með vísan til þess að skuldir vegna gjaldmiðlaviðskipta af því tagi sem Ó gerði við LÍ hf. hefðu ekki verið færðar yfir til L hf. við uppskiptingu eigna og skulda bankans í október 2008 staðfesti Hæstiréttur niðurstöðu héraðsdóms um sýknu L hf. af kröfu Ó vegna aðildarskorts

Dómur Hæstaréttar.

Mál þetta dæma hæstaréttardómararnir V-kk-nf M-kk-nf M-kk-nf og H-kk-nf I. J-kk-nf og I-kvk-nf E-kvk-nf settur hæstaréttardómari.

Áfrýjandi skaut málinu til Hæstaréttar 6. september 2012. Hann krefst þess að stefnda verði gert að greiða sér 1.209.400 krónur með dráttarvöxtum samkvæmt 1. mgr. 6. gr. laga nr. 38/2001 um vexti og verðtryggingu frá 10. október 2008 til greiðsludags. Þá krefst hann málskostnaðar í héraði og fyrir Hæstarétti.

Stefndi krefst staðfestingar hins áfrýjaða dóms og málskostnaðar fyrir Hæstarétti.

I

Með vísan til forsendna hins áfrýjaða dóms verður fallist á niðurstöðu hans um að málinu verði ekki vísað frá héraðsdómi með því að áfrýjandi hafi, áður en hann höfðaði mál þetta, lýst kröfu við slitameðferð Landsbanka Íslands hf.

II

Eins og rakið er í hinum áfrýjaða dómi gerðu áfrýjandi og Landsbanki Íslands hf. með sér tvo svokallaða stundarsamninga 8. október 2008 um viðskipti með gjaldeyri. Samkvæmt viðskiptastaðfestingu um samning nr. 3016751 keypti Landsbanki Íslands hf. 20.000 sterlingspund af stefnanda gegn greiðslu á 4.980.400 krónum, sem jafngilti gengi sterlingspunds gagnvart krónu 249,02. Samkvæmt viðskiptastaðfestingu um samning nr. 3017606 seldi Landsbanki Íslands hf. stefnanda 20.000 sterlingspund gegn greiðslu á 3.771.000 krónum, sem jafngilti gengi sterlingspunds gagnvart krónu 188,55. Samningsdagur var tilgreindur 8. október 2008, en gjalddagi 10. október sama ár.

Samkvæmt heimild í 100 gr. a. laga nr. 161/2002 um fjármálafyrirtæki,sbr. 5. gr. laga nr. 125/2008 tók Fjármálaeftirlitið 7. október 2008 yfir vald hluthafafundar Landsbanka Íslands hf., vék stjórn hans frá og setti skilanefnd yfir bankann. Stofnaður var nýr banki á grunni þess fallna, sem bar nafn eldri bankans en með viðbótinni ,,Nýi“ fremst í nafninu. Sá banki ber nú heiti stefnda.

Með ákvörðun Fjármálaeftirlitsins 9. október 2008 var eignum og skuldum Landsbanka Íslands hf. ráðstafað. Hinn 12. október sama ár breytti Fjármálaeftirlitið ákvörðun sinni og enn á ný 19. október sama ár. Í sérstöku skjali sem Fjármálaeftirlitið staðfesti og er frá 14. október 2008 og var endurskoðað 19. sama mánaðar og ber yfirskriftina ,,Forsendur fyrir skiptingu efnahagsreiknings“ kemur fram að Fjármálaeftirlitið hafi tekið saman samræmd viðmið um framsetningu stofnefnahagsreiknings nýs banka, en markmiðið væri að samræma vinnubrögð við yfirfærslu eigna og skulda í nýjan banka og koma með tillögu um áætlað mat en formlegt verðmat eigna og skulda færi fram síðar. Þá sagði í skjalinu að þar væri gerð nánar grein fyrir einstökum liðum opnunarefnahagsreiknings. Í framhaldinu var síðan vikið að því hvaða eignir og skuldir hefðu verið fluttar yfir í nýjan banka. Fyrir liggur yfirlýsing M-kvk-ef E-kvk-ef forstöðumanns fjárhagssviðs Landsbanka Íslands hf. 2. maí 2011, sem hún hefur staðfest fyrir dómi, um að samningar þeir, sem mál þetta lýtur að, væru hluti af efnahag Landsbanka Íslands hf. og tilheyrðu honum. Kröfur vegna umræddra samninga hafi ekki verið framseldar stefnda og væri það staðfest í efnahagsreikningi Landsbanka Íslands hf. miðað við 8. október 2008, sem samþykktur hafi verið af bankanum sjálfum og Fjármálaeftirlitinu.

Samkvæmt framangreindu voru skuldir vegna gjaldmiðlaviðskipta af því tagi sem áfrýjandi gerði við Landsbanka Íslands hf., ekki færðar yfir til stefnda við uppskiptingu eigna og skulda bankans í október 2008. Ber því þegar af þeirri ástæðu að staðfesta niðurstöðu hins áfrýjaða dóms, sbr. dóm Hæstaréttar 31. maí 2012 í máli nr. 568/2011.

Ákvæði héraðsdóms um málskostnað er staðfest.

Áfrýjanda verður gert að greiða stefnda málskostnað fyrir Hæstarétti eins og í dómsorði greinir.

Dómsorð:

Hinn áfrýjaði dómur skal vera óraskaður.

Áfrýjandi, Ó-kk-nf V-kk-nf S-kk-nf, greiði stefnda, Landsbankanum hf., 500.000 krónur í málskostnað fyrir Hæstarétti.